SKRIFTLIG FORESPØRGSEL E-1546/03

af Marco Cappato (NI) til Kommissionen

(7. maj 2003)

Om: Lukning af internetcaféer i Det Indre Mongoli

Ifølge det kinesiske nyhedsbureau Xin-Hua News er over 700 internetcaféer i Det Indre Mongoli siden den 1. april blevet udsat for trusler og indtrængen fra de kinesiske myndigheder, og som følge heraf er mange af disse cybercaféer blevet lukket definitivt. Ifølge det officielle nyhedsbureau for Det Indre Mongoli har de lokale politimyndigheder siden den 10. april sat 400 betjente og 150 køretøjer ind på at inspicere over 500 internetcaféer. Under inspektionerne er 80 % af de kontrollerede caféer i regionen Huhhot City blevet lukket.

Den 10. april blev der under ledelse af myndighederne for Det Indre Mongoli afholdt et møde mellem repræsentanter for den autonome regions kontor for offentlig sikkerhed, kulturkontor og kontor for telekommunikation. I sluterklæringen fra dette møde hedder det bl.a., at det at benytte onlinespil, give unge adgang til internettet, holde cybercaféer åbne til langt ud på natten og give adgang til internettet uden oplysninger om folks identitet udgør ulovlige handlinger.

Er Kommissionen bekendt med de lokale myndigheders indgreb i Det Indre Mongoli? Hvordan vil den overvåge risikoen for, at dette indgreb udnyttes til yderligere undertrykkelser af ytringsfriheden i Kina?

Hvilket pres vil den udøve for at sikre borgerne i Det Indre Mongoli fuld udøvelse af ytringsfriheden, der, som det fremgår af artikel 19 i verdenserklæringen om menneskerettigheder, indebærer ret til menings- og ytringsfrihed, og som omfatter frihed til at hævde sin opfattelse uden indblanding og til at søge, modtage og meddele oplysning og tanker ved et hvilket som helst meddelelsesmiddel og uanset landegrænser?

Svar afgivet på Kommissionens vegne af Christopher Patten

(13. juni 2003)

Kommissionen er bekendt med, at den kinesiske regering har indført restriktioner for brug af internettet. Således er der i internetkafeer pligt til at oplyse sin identitet, og udbydere og ejere af sådanne kafeer har pligt til at hindre adgang til statsfjendtligt materiale og opbevare en log over brugere og hvilke web-steder de har besøgt. Efter flere tragedier som følge af en mangelfuld overholdelse af sikkerhedskravene, greb de kinesiske myndigheder i 2001 ind over for ikke-registrede kaféer med lukning af flere til følge.

Uden at skulle sætte spørgsmålstegn ved de kinesiske myndigheders bestræbelser på at beskytte internet-brugerne mener EU, at Kinas internetpolitik i flere henseender hindrer kineserne i fuldt ud at udnytte den ytrings- og meningsfrihed, som de har fået garanteret i den pakt vedrørende civile og politiske rettigheder, der blev undertegnet af Kina i 1998. Dette punkt forelægges systematisk for de kinesiske myndigheder på de halvårlige møder i EU's og Kinas dialog vedrørende menneskerettighederne. EU anmoder med regelmæssige mellemrum om løsladelse af cyberdissidenter.

EU anmoder også med regelmæssige mellemrum om løsladelse af forskellige personer som efter EU's opfattelse holdes fængslet, fordi de har søgt at udøve deres menings- og ytringsfrihed, bl.a. via internettet.

Kommissionen er ikke bekendt med at de kinesiske myndigheder skulle have håndhævet denne generelle politik med særlig hård hånd i det indre Mongoliet, men agter for fremtiden at være særlig opmærksom på, hvad der sker i nævnte provins.